Dohoda o spolupráci v oblasti obrany medzi vládou Slovenskej republiky a vládou Spojených štátov amerických

Dohoda o spolupráci v oblasti obrany medzi vládou Slovenskej republiky a vládou Spojených štátov amerických (, skrátene Dohoda o spolupráci v oblasti obrany, "Defense Cooperation Agreement", skratka DCA) je bilaterálna medzinárodná zmluva uzavretá medzi vládou Slovenskej republiky a vládou Spojených štátov, ktorá slúži ako rámcová dohoda pre realizáciu spolupráce v oblasti obrany medzi týmito dvomi členskými štátmi Organizácie Severoatlantickej zmluvy (NATO). Zodpovednými zástupcami pre výkon dohody sú Ministerstvo obrany Slovenskej republiky a Ministerstvo obrany Spojených štátov.
Pozadie.
Súčasné vzťahy medzi Slovenskou republikou (SR) a Spojenými štátmi v oblasti obrany sú založené na Dohovore medzi vládou SR a vládou Spojených štátov amerických o vzájomnom porozumení podpísanom 22. septembra 1994 v Bratislave.
Podmienky pôsobenia ozbrojených síl členských štátov Organizácie Severoatlantickej zmluvy (NATO) vrátane Ozbrojených síl Spojených štátov na území SR sú upravené multilaterálnou Zmluvou medzi štátmi, ktoré sú zmluvnými stranami Severoatlantickej zmluvy vzťahujúcej sa na status ich ozbrojených síl podpísanou 19. júna 1951 v Londýne, ku ktorej SR pristúpila 16. augusta 2004, pričom pre SR nadobudla platnosť 13. októbra 2004. Jej ustanovenia z roku 1951 však v súčasnosti neposkytujú dostatočný právny rámec na zabezpečenie modernej vojenskej spolupráce medzi SR a Spojenými štátmi, a to aj v kontexte potreby zefektívnenia spolupráce pri obsluhe vrtuľníkov UH-60 Black Hawk a v budúcnosti aj stíhacích lietadiel F-16C/D Block 70 (pozri bližšie Vzdušné sily Slovenskej republiky § Modernizácia), ako aj spoločných cvičení.
Príprava dohody.
Rokovania o dohode medzi vládami SR a Spojených štátov v roku 2018, teda počas vlády Petra Pellegriniho, vtedajšieho podpredsedu strany SMER – sociálna demokracia, a to so zapojením dotknutých subjektov štátnej správy SR.
Prijatie dohody.
Uzavretie dohody vládou SR a vládou USA.
Vláda Slovenskej republiky – v zastúpení ministrom obrany Jaroslavom Naďom a ministrom zahraničných vecí Ivanom Korčokom – a vláda Spojených štátov zastúpenou ministrom zahraničných vecí Anthonym Blinkenom podpísali dohodu 3. februára 2022 v Miestnosti Benjamina Franklina ("Benjamin Franklin State Dining Room") v Budove Harryho S. Trumana ("Harry S Truman Building"), sídle Ministerstva zahraničných vecí Spojených štátov vo Washingtone, D. C.
Odsúhlasenie Národnou radou SR.
Národná rada SR (NR SR) vyslovila súhlas s dohodou na svojej 55. schôdzi 9. februára 2022 o 11:40 SEČ. Zo 140 prítomných poslancov za hlasovalo 79, proti 60 a jeden sa zdržal.
Z hľadiska príslušnosti k poslaneckým klubom s dohodou jednohlasne súhlasil klub pravicovo-liberálnej strany Sloboda a Solidarita (Marián Viskupič nebol prítomný) a takmer jednohlasne klub všeľudovej konzervatívnej strany OBYČAJNÍ ĽUDIA a nezávislé osobnosti (OĽANO), NOVA, Kresťanská únia (KÚ), ZMENA ZDOLA (Milan Kuriak a Romana Tabák hlasovali proti, pričom traja ďalší poslanci na hlasovaní neboli prítomní). Z klubu strany SME RODINA hlasovalo za dohodu osem poslancov, proti šesť poslancov, pričom predseda strany Boris Kollár sa hlasovania zdržal a ďalší dvaja poslanci na hlasovaní neboli prítomní. Z nezaradených poslancov hlasovali za poslanci, ktorí sú členmi strany ZA ĽUDÍ (Juraj Šeliga, Jana Žitňanská, Alexandra Pivková, Miriam Šuteková, Tomáš Valášek), člen strany SPOLU – občianska demokracia Miroslav Kollár, ako aj odídenci z klubu OĽANO Ján Mičovský a Ján Krošlák.
Naproti tomu proti dohode jednohlasne hlasovali kluby ľavicovo-nacionalistickej strany SMER – sociálna demokracia (Peter Šuca bol neprítomný), krajne pravicovej strany Kotlebovci – Ľudová strana Naše Slovensko (ĽSNS), ako aj nezaradení poslanci, ktorí sú členmi sociálnodemokratickej strany HLAS – sociálna demokracia (Peter Pellegrini, Richard Raši, Ján Blcháč, Peter Kmec, Róbert Puci, Peter Žiga, Erik Tomáš, Denisa Saková, Matúš Šutaj Eštok, Ján Ferenčák), národno-konzervatívnej strany REPUBLIKA (Milan Mazurek, Eduard Kočiš, Ondrej Ďurica, Miroslav Suja, Miroslav Urban), národno-kresťanskej, strany ŽIVOT – národná strana (Tomáš Taraba, Ján Podmanický), ako aj Martin Čepček, ktorý bol vylúčený z klubu OĽANO a Jozef Šimko, ktorý odišiel z klubu ĽSNS. Z nezaradených poslancov na hlasovaní chýbali Filip a Štefan Kuffa (obaja ŽIVOT – národná strana) a Ľubica Laššáková (HLAS – sociálna demokracia).
Ratifikácia prezidentkou SR.
Prezidentka SR Zuzana Čaputová už po odsúhlasení dohody NR SR vyjadrila svoju vôľu zmluvu ratifikovať hneď po doručení, pričom – vzhľadom na opozíciou deklarovanú snahu spustiť petičnú akciu proti prijatiu dohody – zároveň zdôraznila, že petičné právo občanov týmto nie je dotknuté. Učinila tak ešte podvečer 9. februára 2022, o čom médiá informoval jej hovorca Martin Strižinec.
Dohodnuté zariadenia a priestory.
Dohodnuté zariadenia a priestory na území SR, uvedené v prílohe A dohody, ku ktorým majú prístup ozbrojené sily USA, dodávatelia USA, závislé osoby a ďalšie osoby a sú oprávnené ich podľa dohody používať:
Ďalšie zariadenia a priestory môže SR poskytnúť v budúcnosti na základe vzájomnej dohody.